สัดส่วนรายได้สุกี้ของ MK ลดลงอย่างต่อเนื่อง
เวลาพูดถึงสุกี้ ทุกคนคิดถึงร้าน MK แต่รู้ไหมว่าในช่วงหลายปีที่ผ่านมา สัดส่วนรายได้ธุรกิจสุกี้ของ MK นั้นลดลงอย่างต่อเนื่อง โดยรายได้จากธุรกิจร้านอาหารอื่นๆ กำลังมีสัดส่วนเพิ่มขึ้น เรื่องนี้เป็นอย่างไร ลงทุนแมนจะเล่าให้ฟัง
11 มิ.ย. 2562

สัดส่วนรายได้สุกี้ของ MK ลดลงอย่างต่อเนื่อง / โดย ลงทุนแมน
เวลาพูดถึงสุกี้ ทุกคนคิดถึงร้าน MK
แต่รู้ไหมว่าในช่วงหลายปีที่ผ่านมา
สัดส่วนรายได้ธุรกิจสุกี้ของ MK นั้นลดลงอย่างต่อเนื่อง
โดยรายได้จากธุรกิจร้านอาหารอื่นๆ กำลังมีสัดส่วนเพิ่มขึ้น
เรื่องนี้เป็นอย่างไร ลงทุนแมนจะเล่าให้ฟัง
บริษัท เอ็มเค เรสโตรองต์ กรุ๊ป จำกัด (มหาชน) หรือ MK ก่อตั้งขึ้นโดยคุณมาคอง คิงยี ชาวฮ่องกง
แต่เดิมนั้น MK เป็นร้านอาหารไทยไม่ใช่ร้านสุกี้อย่างที่บางคนเข้าใจ
ต่อมาคุณมาคอง คิงยี ต้องย้ายไปอยู่ที่สหรัฐอเมริกา จึงได้ขายร้านอาหารให้แก่ คุณทองคำ เมฆโต ซึ่งคือคุณแม่ยายของคุณฤทธิ์ ธีระโกเมน ประธานเจ้าหน้าที่บริหารคนปัจจุบันนั่นเอง
ร้านสุกี้ MK สาขาแรกเริ่มเปิดให้บริการที่เซ็นทรัลลาดพร้าวในปี 1986 ซึ่งได้รับความนิยมอย่างรวดเร็ว
ปัจจุบัน ธุรกิจของ MK ประกอบไปด้วย
1. ธุรกิจร้านสุกี้ในแบรนด์ MK, MK Gold และ MK Live มีสาขาทั้งหมด 452 สาขา
2. ธุรกิจร้านอาหารญี่ปุ่นในแบรนด์ Yayoi, Miyazaki และ Hakata มีสาขาทั้งหมด 218 สาขา
3. ธุรกิจร้านอาหารอื่นๆ เช่น ธุรกิจร้านอาหารไทย ร้านกาแฟ ขนมหวาน และร้านอาหารพร้อมทาน มีสาขาทั้งหมด 14 สาขา
ถึงแม้ว่าวันนี้รายได้ของธุรกิจสุกี้ยังเป็นรายได้หลักของบริษัท
แต่สัดส่วนดังกล่าวกำลังลดลงอย่างต่อเนื่อง
ปี 2016 สัดส่วนรายได้ของธุรกิจสุกี้ต่อรายได้รวม 78%
ปี 2017 สัดส่วนรายได้ของธุรกิจสุกี้ต่อรายได้รวม 77%
ปี 2018 สัดส่วนรายได้ของธุรกิจสุกี้ต่อรายได้รวม 76%
โดยสัดส่วนรายได้จากธุรกิจร้านอาหารญี่ปุ่น และธุรกิจร้านอาหารอื่นๆ ได้เพิ่มขึ้นอย่างต่อเนื่อง
อย่างกรณีร้านอาหารญี่ปุ่น Yayoi นั้น ในปี 2018 มีการขยายสาขาเพิ่มขึ้นถึง 19 สาขา เทียบกับร้านสุกี้ MK ที่เพิ่มขึ้น 13 สาขา
นอกจากนี้ ในช่วงที่ผ่านมา MK ยังมีการขยายธุรกิจใหม่ๆ มากขึ้น เช่น
ธุรกิจข้าวกล่องภายใต้แบรนด์ Bizzy Box ผลิตและจำหน่ายอาหารกล่อง ของทานเล่น ขนมหวาน
ธุรกิจกาแฟและเบเกอรี่ภายใต้แบรนด์ Le Petit ผลิตและจำหน่ายของทานเล่น กาแฟ และเบเกอรี่
ธุรกิจขนมหวานภายใต้แบรนด์ MK Harvest ผลิตและจำหน่ายขนมหวาน ไอศกรีม
การเติบโตของธุรกิจเหล่านี้ จึงทำให้สัดส่วนรายได้ของธุรกิจร้านอาหารญี่ปุ่น และร้านอาหารอื่นๆ เพิ่มขึ้นสวนทางกับสัดส่วนรายได้ของธุรกิจสุกี้ที่ลดลง
รายได้และกำไรของบริษัท เอ็มเค เรสโตรองต์ กรุ๊ป จำกัด (มหาชน)
ปี 2016 รายได้ 15,498 ล้านบาท กำไร 2,099 ล้านบาท
ปี 2017 รายได้ 16,457 ล้านบาท กำไร 2,425 ล้านบาท
ปี 2018 รายได้ 17,234 ล้านบาท กำไร 2,574 ล้านบาท
ปัจจุบัน MK มีมูลค่าบริษัทเท่ากับ 66,073 ล้านบาท อยู่ลำดับที่ 5 ในหมวดเกษตร และอุตสาหกรรมอาหารของตลาดหลักทรัพย์แห่งประเทศไทย
ปิดท้ายด้วยข้อมูลที่น่าสนใจ
MK เข้ามาจดทะเบียนในตลาดหลักทรัพย์เมื่อปี 2013 ด้วยมูลค่าบริษัทเท่ากับ 44,387 ล้านบาท
มาวันนี้มูลค่าบริษัท MK เท่ากับ 66,073 ล้านบาท เพิ่มขึ้นมาประมาณ 49% ตั้งแต่วันนั้น..
หมายเหตุ: บทความนี้เขียนเพื่อให้ข้อมูลของบริษัท ไม่ได้มีเจตนาชี้นำให้ซื้อขายหุ้นนี้แต่อย่างใด
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-รายงานประจำปี 2561 MK
-แบบแสดงข้อมูล 56-1 ประจำปี 2561 MK
-